**អង្គ​ការ​ WWF-កម្ពុជា អប​អរ​សាទរ​រដ្ឋា​ភិបាល​ក្នុង​ការ​អនុម័ត​ផែន​ការ​គ្រប់​គ្រង​តំបន់​ការ​ពារ​ នៃ​ដែន​ជម្រក​សត្វ​ព្រៃ​ស្រែ​ពក​**

រាជ​ធានី​ភ្នំពេញ ព្រះ​រាជា​ណា​ចក្រ​កម្ពុជា​ ថ្ងៃ​ទី​០៤ ខែ​កុម្ភះ​ ឆ្នាំ​២០១៩៖ អង្គ​ការ​ WWF-កម្ពុជា សូម​អប​អរ​សាទរចំពោះ​សេចក្តី​សម្រេច​ចិត្ត​របស់​​រាជ​រដ្ឋា​ភិបាល​កម្ពុជា ដែល​បាន​អនុម័ត​ជា​ផ្លូវ​ការ​នូវ​ផែន​ការ​គ្រប់​គ្រង់​តំបន់​ការ​ពារ នៃ​ដែន​ជម្រក​សត្វ​ព្រៃ​ស្រែ​ពក (SWS) ស្ថិត​ក្នុង​ខេត្ត​មណ្ឌល​គិរី ហើយ​នេះ​ជា​ជំហាន​ដ៏​សំខាន់​មួយ​ក្នុង​កិច្ច​ការ​ពារ​ជីវៈ​ចម្រុះ​និង​សហគមន៍​ជន​ជាតិ​ដើម​ភាគ​តិច​។

អនុក្រឹត្យ​ថ្មី​របស់​រដ្ឋា​ភិបាល​ចេញ​ថ្ងៃ​ទី​០១ ខែ​កុម្ភះ ឆ្នាំ​២០១៩ នឹង​ធានា​បាន​នូវ​កិច្ច​ការ​ពារ​យ៉ាង​មាន​ប្រសិទ្ធ​ភាព​ប្រឆាំង​នឹង​បទ​ល្មើស​បរិស្ថាន​ដូច​ជា​ ការ​បរ​បាញ់​សត្វ​ព្រៃ​ខុស​ច្បាប់ ការ​កាប់​បំផ្លាញ​ព្រៃ និង​ការ​ទន្ទ្រាន​ដី​ព្រៃ​ខុស​ច្បាប់។ ការ​កំណត់​តំបន់​ក្នុង​តំបន់​ការ​ពារ​បញ្ជាក់​ពី​ការ​ខណ្ឌចែក​ព្រំ​ប្រទល់​យ៉ាង​ច្បាស់​ ទៅ​តាម​ប្រភេទ​នៃ​ការ​ប្រើ​ប្រាស់​ដី​នានា​ ដូច​ជា​៖ តំបន់​ស្នូល​ តំបន់​អភិរក្ស តំបន់​ប្រើ​ប្រាស់​ប្រកដ​ដោយ​ចិរភាព​ និង​តំបន់​សហគមន៍​។ សេចក្តី​ប្តេជ្ញា​នេះ នឹង​បង្កើន​ឱ្យ​មាន​ការ​ចូល​រួម​យ៉ាង​កុះ​ករ​ពី​សហគមន៍​មូល​ដ្ឋាន​ ពី​ព្រោះ​វា​បាន​ទាក់​ទាញ​ការ​គាំ​ទ្រ​ពី​ប្រជា​ពល​រដ្ឋ​ក្នុង​ការ​អភិរក្ស​ជីវៈ​ចម្រុះ​ដ៏​សម្បូរ​បែប​ក្នុង​ប្រទេស​កម្ពុជា​។

ដែន​ជម្រក​សត្វ​ព្រៃ​ស្រែ​ពក​ ដែល​មាន​ផ្ទៃ​ដី​សរុប ៣៧៣.០០០ ហិកតា​ ជាជម្រក​សម្រាប់​ប្រភេទ​សត្វ​កំពុង​រង​គ្រោះជា​សកល​​ជា​ច្រើន​ដូច​ជា ដំរី​អាស៊ី​ ខ្លារខិន ខ្លា​ពពក​ ទន្សោង ​ត្រយង​យក្ស ត្រយង​ចង្កំកស​ និង​ក្រពើ​ភ្នំ​​។ វា​ធ្លាប់​ជា​ជម្រក​របស់​សត្វ​ខ្លា​ធំ ហើយ​វា​ត្រូវ​បាន​រដ្ឋា​ភិបាល​កំណត់​ជា​ទី​តាំង​អាទិភាព​សម្រាប់​កម្ម​វិធី​ស្តារ​សត្វ​ខ្លា​ធំ​ឡើង​វិញ​។ បន្ថែម​លើស​នេះ​ទៀត​​ វា​ក៏​មាន​សារសំខាន់​ផង​ដែរ​ ក្នុង​បរិបថ​សង្គម​ និង​វប្ប​ធម៌​របស់​សហគមន៍​ជន​ជាតិ​ដើម​ភាគ​តិច​ដែល​រស់​នៅ​ក្នុង​ដែន​អាណាចក្រ​ព្រៃ​ឈើ​។

“​ការ​អនុម័ត​ផែន​ការ​គ្រប់​គ្រង​តំបន់​ការ​ពារ​នេះ នឹង​អនុញ្ញាត​ឱ្យ​ឧ​ទ្យានុរក្ស​អនុវត្ត​ច្បាប់​តំបន់​ការ​ពារ​ប្រកប​ដោយ​ប្រសិទ្ធិភាព និង​បញ្ឈប់​ការ​ទន្ទ្រាន​យក​ដី​ខុស​ច្បាប់​ក្នុង​ដែន​ជម្រក​សត្វ​ព្រៃ​ស្រែ​ពក​។ ជា​ពិសេស វា​ជា​ជំហាន​ធំ​មួយ​ទៀត​សម្រាប់​ការ​ធានា​បាន​នូវ​តំបន់​សុវត្ថិ​ភាព​សម្រាប់​កម្ម​វិធី​ស្តារ​សត្វ​ខ្លា​ធំ​ឡើង​វិញ​។” ជា​ប្រសាសន៍​របស់​លោក ​សេង​ ទៀក នាយក​អង្គ​ការ WWF-កម្ពុជា​។ លោក​បាន​បន្ថែម​ទៀត​ថា​ “យើង​នឹង​ធ្វើ​ការ​យ៉ាង​ជិត​ស្និទ​ជាមួយ​ស្ថាប័ន​ពាក់​ព័ន្ធ​របស់​រាជ​រដ្ឋា​ភិបាល​ ដើម្បី​ធានា​ថា​តំបន់​គ្រប់​គ្រង​ទាំង​នេះ​ ត្រូវ​បាន​អនុវត្ត​ ពង្រឹង និង​ត្រួត​ពិនិត្យ​យ៉ាង​តឹង​រឹង​។”

ព្រៃ​ឈើ​ជា​ជម្រក​ដ៏​សំខាន់​សម្រាប់​ប្រភេទ​សត្វ​ព្រៃ​កំពុង​រង​គ្រោះ​ជា​ច្រើន​ក្នុង​ប្រទេស​កម្ពុជា​ ហើយ​ជា​ការ​ចាំ​បាច់​ណាស់​ក្នុង​កិច្ច​ការ​ពារ​ប្រភេទ​សត្វ​ទាំង​អស់​នេះ​ ប្រសិន​បើ​យើង​ចង់​ជួយ​សង្គ្រោះ​ប្រភេទ​សត្វ​ទាំង​អស់​នេះ​។ ព្រៃ​ឈើ​ក៏​ផ្តល់​សេវា​កម្ម​ធម្ម​ជាតិ​សំខាន់​ៗ​ ដូច​ជា​ធន​ធាន​ធម្ម​ជាតិ​សម្រាប់​ជីវ​ភាព​របស់​សហគមន៍​មូល​ដ្ឋាន រួម​មាន​ផលិត​ផល​អនុផល​ព្រៃ​ឈើ​ដូចជា​ប្រភេទ​រុក្ខ​ជាតិ​ឱ​សថ​ ទឹក​ឃ្មុំ​ និង​ជ័រ​ឈើ​។ ព្រៃ​ឈើ​ក៏​មាន​សារសំខាន់​ក្នុង​ការ​ចាប់​យក​ និង​ស្តុក​ទុក​កាបូន​ ព្រម​ទាំង​ការ​ពារ​ទឹក​ជំនន់ និង​កាត់​បន្ថយ​ផល​ប៉ះ​ពាល់​នៃ​គ្រោះ​រាំង​ស្ងួត​។ ដូច្នេះហើយ ព្រៃ​ឈើ​ដែល​ជាម្រក​ទាំង​នេះ​មាន​គុណ​តម្លៃ​យ៉ាង​ខ្លាំង​សម្រាប់​ការ​អភិរក្ស និង​ការ​អភិវឌ្ឍ​ប្រកប​ដោយ​និរន្ត​រភាព​នៃ​ប្រទេស​កម្ពុជា​។

អង្គ​ការ WWF-កម្ពុជា​ ប្តេជ្ញា​ចិត្ត​ក្នុង​ការ​គៀង​គរ​ធន​ធាន​ និង​សមត្ថ​ភាព​ក្នុង​ការ​គាំ​ទ្រ​រដ្ឋា​ភិបាល​ក្នុង​ការ​គ្រប់​គ្រងប្រកប​ដោយ​និរន្តរ​ភាព​​ និងការ​ពារ​​ទី​តាំង​តំបន់​ការ​ពារ​នានា​សម្រាប់​ជំនាន់​បច្ចុប្បន្ន​ និង​ជំនាន់​ក្រោយ​។

សម្រាប់​ព័ត៌​បន្ថែម​ សូម​ទាក់​ទង​៖

លោក អ៊ុន ចក្រី​ ប្រធាន​ផ្នែក​ទំនាក់​ទំនង​ នៃ​អង្គ​ការ WWF-កម្ពុជា​

ទូរស័ព្ទ​៖ ០១៧ ២៣៤ ៥៥៥

អ៊ីម៉េល៖ chakrey.un@wwf.org.kh

អំពី​អង្គ​ការ​ WWF-កម្ពុជា​

អង្គ​ការ​ WWF​ បាន​បង្កើត​ឡើង​នៅ​ក្នុង​ប្រទេស​កម្ពុជា​ក្នុង​ឆ្នាំ​ ១៩៩៨ ដែល​ជា​ផ្នែក​មួយ​នៃ​អង្គ​ការ WWF ក្នុង​មហា​តំបន់​ទន្លេ​មេ​គង្គ​។ បេសកកម្ម​របស់​អង្គ​ការ WWF គឺ​ធា​នា​ឱ្យ​មាន​ការ​ចូល​រួម​គាំ​ទ្រ​ពី​មនុស្ស​គ្រប់​រូប​ដើម្បី​ធ្វើ​ការ​អភិរក្ស​នូវ​ជីវ​ចម្រុះ​ដ៏​សម្បូរ​បែប​នៅ​ក្នុង​ព្រះ​រាជា​ណា​ចក្រកម្ពុជា​។ អង្គ​ការ​ WWF កម្ពុជា​ នឹង​ជម្រុញ​ឱ្យ​​មាន​ឱ​កាស​ថ្មី​ៗ​ជា​ច្រើន​ដែល​ផ្តល់​ផល​ប្រយោជន៍​ដល់​មនុស្ស​ និង​ធ្វើ​ឱ្យ​ប្រសើរ​ឡើង​នូវ​កម្រិត​ជីវ​ភាព​របស់​ប្រជា​ពល​រដ្ឋ​ក្នុង​មូ​ល​ដ្ឋាន​ ព្រម​ទាំង​ចូល​រួម​កាត់​បន្ថយ​ភាព​ក្រី​ក្រ​ តាម​រយៈ​ការ​លើក​ទឹក​ចិត្ត​ឱ្យ​មាន​ការ​ប្រើ​ប្រាស់​​ធន​ធាន​ធម្ម​ជាតិ​ប្រកប​ដោយ​និរន្តរ​ភាព​។​ សម្រាប់​ព័ត៌​មាន​លំ​អិត​សូម​ចូល​ទៅ​កាន់​គេហទំព័រ​របស់​អង្គ​ការ​ WWF-កម្ពុជា​ [www.cambodia.panda.org](http://www.cambodia.panda.org)